**ΕΠΙΚΑΙΡΗ ΕΡΩΤΗΣΗ**

**Προς τον Υπουργό Ενέργειας και Περιβάλλοντος**

**Θέμα: Επιτακτικό το αίτημα ανοίγματος των σμυριδωρυχείων Νάξου**

Βρισκόμαστε ήδη στο τελευταίο τετράμηνο του 2021 και ακόμα τα ορυχεία της σμύριδας στη Νάξο παραμένουν κλειστά. Παρά τις υποσχέσεις του Υπουργού τόσο απέναντι στο σύνδεσμο των σμυριδεργατών, όσο και απέναντι στη δημοτική αρχή, το υπουργείο σας αρνείται να δώσει την έγκριση του για το άνοιγμα των ορυχείων, με συνέπεια να οδηγούνται σε πλήρη ανασφάλεια εκατοντάδες σμυριδωρύκτες, αλλά και η ευρύτερη περιοχή της ορεινής Νάξου, στα χωριά της οποίας αναπτύσσεται η ζωτική δραστηριότητα της εξόρυξης.

Επί διακυβέρνησης ΣΥΡΙΖΑ, είχε θεσμοθετηθεί η υποχρέωση του ετήσιου ανοίγματος των σμυριδωρυχείων μέχρι το τέλος του α’ εξαμήνου, με τη λήψη των απαραίτητων μέτρων ασφαλείας (πχ υπήρχε επίβλεψη από Μηχ. Μεταλλείων). Η κυβέρνηση με το πρόσχημα τον κίνδυνο ατυχήματος, τα τελευταία δύο χρόνια έχει επιλέξει αντί να ανοίγει τα ορυχεία να εφαρμόζει το μοντέλο συλλογής - επιλογής της ήδη εξορυχθείσας σμύριδας, ενώ ταυτόχρονα και τελείως αντιδεοντολογικά με τον καθορισμό πλαφόν, αφαίρεσε από πολλούς σμυριδεργάτες δεδουλευμένα ένσημα.

Επειδή η κατάσταση ανασφάλειας των σμυριδεργατών δεν μπορεί να συνεχίζεται και επειδή το κυριότερο είναι να διασφαλιστεί η βιώσιμη προοπτική της εξόρυξης της σμύριδας και προώθησης της στη διεθνή αγορά, σε συνδυασμό με την αναπτυξιακή προοπτική της ορεινής Νάξου, ερωτάται ο Υπουργός

Α) θα προχωρήσει επιτέλους στο άνοιγμα των σμυριδωρυχείων για το 2021 και μάλιστα διασφαλίζοντας ποσότητα παραλαβής στους 8 χιλιάδες τόνους, έτσι να καλύψει ασφαλιστικά όλους τους σμυριδεργάτες; Θα αποκαταστήσει την αδικία του 2019, αποδίδοντας στους σμυριδεργάτες τα ένσημα που τους αφαιρέθηκαν;

Β) θα ληφθούν όλα τα ενδεδειγμένα μέτρα της μηχανικής για την ασφαλή λειτουργία των ορυχείων, έτσι ώστε να αρθούν οριστικά οι όποιες ενστάσεις για τον κίνδυνο ατυχήματος;

Γ) θα προχωρήσει η εκπόνηση μιας ευρύτερης μελέτης, με την προοπτική διασφάλισης της λειτουργίας των σμυριδωρυχείων, ως οργανικό τμήμα μιας ολιστικής ανάπτυξης της ορεινής Νάξου ή προτίθεται να καταργήσει οριστικά την εξορυκτική δραστηριότητα;

…./9/2021 Ο ερωτών βουλευτής

**Νίκος Συρμαλένιος**